SKRIFTLIG FORESPØRGSEL E-3756/00

af Daniel Varela Suanzes-Carpegna (PPE-DE) til Kommissionen

(4. december 2000)

Om: Det Europæiske Fysiske og Funktionelle Udviklingsperspektiv og de maritime randområder i EU under mål 1

På det uformelle rådsmøde for ministre med ansvar for fysisk planlægning i Potsdam i maj 1999 vedtog medlemsstaterne og Europa-Kommissionen Det Europæiske Fysiske og Funktionelle Udviklingsperspektiv (ESDP), som udgør en strategisk vision for fysisk planlægning på fællesskabsplan, og som ligeledes omhandler perspektiverne på dette område med henblik på udvidelsen af EU.

I sin beslutning om fysisk planlægning og udviklingsplanen for Fællesskabets område (ESDP) af 2. juli 1998 påpeger Europa-Parlamentet i punkt 17 og 18 nødvendigheden af at føre en politik for udvikling og opgradering af europæiske havne, især havne, som er beliggende i EU's perifere områder og i den yderste periferi og nødvendigheden af at iværksætte en global søfartspolitik til fremme af samfærdslen inden for og uden for Europa gennem støtte til søtransport, der er en miljøvenlig transportform, som kan bidrage til at nedbringe trafiktætheden på landjorden, men som for øjeblikket er utilstrækkeligt udviklet, først og fremmest i EU's perifere områder og i den yderste periferi.

På hvilken måde har Europa-Parlamentets ovennævnte observationer fået indpas i ESDP'et?

Hvilke mål nævnes i ESDP'et til fremme af den økonomiske, sociale og regionale samhørighed i de maritime randområder i EU under mål 1?

Mener Kommissionen ikke, at en fælles EU-havpolitik kunne bidrage væsentligt til den økonomiske, sociale og regionale samhørighed i de maritime randområder under mål 1 ved at tage deres særlige karakteristika i betragtning, på samme måde som traktaten om oprettelse af Det Europæiske Fællesskab tager EU's yderste randområders særlige karakteristika i betragtning?

Svar afgivet på Kommissionens vegne af Michel Barnier

(19. februar 2001)

Det Europæiske Fysiske og Funktionelle Udviklingsperspektiv (ESDP) blev godkendt i maj 1999, da ministrene med ansvar for fysisk planlægning holdt møde i Potsdam. Det indeholder retningslinjerne for Fællesskabets og medlemsstaternes sektorpolitikker.

Hvad havnenes rolle angår, anføres det i ESDP, at det vil være i alle regioners interesse at udarbejde et europæisk netværk af store søhavne, der omfatter delsystemer af regionale havne. Med hensyn til randområderne og de yderste randområder anføres det i ESDP, at det er vigtigt at forbedre adgangen til de transeuropæiske transportnet for at give ø-, indlands- og randområder adgang til de centrale områder.

Fællesskabets område er kendetegnet ved, at erhvervsaktiviteterne og befolkningen er stærkt koncentreret i den centrale del. En af de vigtigste optioner i ESDP er at fremme en afbalanceret og polycentrisk udvikling af Fællesskabet. Det anbefales derfor i ESDP, at der oprettes og udvikles flere dynamiske områder, der er integreret i verdensøkonomien, som et vigtigt instrument til at fremskynde den økonomiske udvikling og for at skabe arbejdspladser i EU, herunder især i de regioner, der for tiden anses for at være strukturelt underudviklede (støtteberettigede områder under mål 1 og 6).

En stor del af de maritime regioner i den sydlige del af EU er støtteberettigede under mål 1. Som led i EF-initiativet Interreg, der lægger stor vægt på samarbejdet mellem maritime regioner, fører Fællesskabet en aktiv politik til fordel for disse regioner. På andre områder, som f.eks. politikken for transport over korte afstande, PACT-programmet og politikken for søhavne, herunder de transeuropæiske transportnet (RTE-T), tager Kommissionen også hensyn til behovene i disse regioner, der spiller en vigtig rolle for bestræbelserne på at fremme en mere afbalanceret udvikling af Fællesskabet.